AA&P ตั้งเป้าดัน “บจ.” ออก “หุ้นกู้แปลงสภาพ” หวังช่วยลดต้นทุน-เพิ่มผลตอบแทนนลท.
AA&P เดินเกมรุกผ่านการขับเคลื่อนนวัตกรรมทางการเงินในรูปแบบใหม่ ภายใต้ “หุ้นกู้แปลงสภาพแถมวอแรนท์” ตอกย้ำการเป็นผู้นำทางการเงินรายแรกของไทย หวังสร้างมูลค่าเพิ่มแบบ Win - Win ให้บจ. และนักลงทุน
AA&P เดินเกมรุกผ่านการขับเคลื่อนนวัตกรรมทางการเงินในรูปแบบใหม่ ภายใต้ “หุ้นกู้แปลงสภาพแถมวอแรนท์” ตอกย้ำการเป็นผู้นำทางการเงินรายแรกของไทย หวังสร้างมูลค่าเพิ่มแบบ Win - Win ให้บจ. และนักลงทุน
14 ธ.ค. 2565

นายพรพุทธ ริจิรวนิช ประธานเจ้าหน้าที่บริหารกลุ่ม บริษัท แอดไวเซอรี่ อัลไลแอนซ์ แอนด์ พาร์ทเนอร์ส จำกัด หรือ AA&amp;P เปิดเผยว่า “AA&amp;P”เป็นบริษัทที่ปรึกษาทางการเงินที่มีความเชี่ยวชาญด้านวาณิชธนกิจ การเงิน และการวางแผนกลยุทธ์ผ่านการใช้เครื่องมือทางการเงินในตลาดทุน เพื่อสร้างสรรค์นวัตกรรมทางการเงินรูปแบบใหม่ ให้กับกลุ่มบริษัทขนาดกลางและขนาดเล็กที่จดทะเบียน ในตลาดหลักทรัพย์แห่งประเทศไทย ผ่านการขับเคลื่อนนวัตกรรมทางการเงิน อาทิ การเสนอขายตราสารหนี้ ตราสารทุน การเสนอขายหลักทรัพย์แปลงสภาพ การประเมินมูลค่ากิจการ การควบรวมกิจการ และการปรับโครงสร้างธุรกิจเพื่อสร้างมูลค่าเพิ่ม ตลอดจนการนำบริษัทเข้าจดทะเบียนในตลาดหลักทรัพย์ฯ (IPO)
ทั้งนี้บริษัทฯ ตั้งเป้าหมายผลักดันให้บริษัทจดทะเบียนออกและเสนอขาย “หุ้นกู้แปลงสภาพ” (Convertible Bond) หรือ CB เพื่อช่วยลดต้นทุนทางการเงิน เป็นทางเลือกใหม่ในการระดมทุนให้กับบริษัทจดทะเบียนและสร้างโอกาสเข้าถึงการลงทุนหุ้นกู้ให้กับนักลงทุนไทย โดยการนำนวัตกรรมทางการเงินรูปแบบใหม่มาใช้ ภายใต้ “หุ้นกู้แปลงสภาพแถมวอแรนท์” ซึ่งถือเป็นผู้นำในการออกหุ้นกู้แปลงสภาพแถมวอแรนท์รายแรกของประเทศไทย โดยรูปแบบทางการเงินดังกล่าว ทาง AA&amp;P ได้ศึกษาและออกแบบขึ้นมา ผ่านการใช้ความคิดสร้างสรรค์และความเชี่ยวชาญด้านการเงินที่เป็นจุดแข็งสำคัญของบริษัทฯ เพื่อช่วยให้บริษัทจดทะเบียนในตลาดหลักทรัพย์ฯ ได้มีทางเลือกในการระดมทุนเพิ่มขึ้นและลดต้นทุนทางการเงินให้ต่ำลง รวมถึงสร้างผลตอบแทนที่ดีกว่าให้กับนักลงทุนที่สนใจ
สำหรับเครื่องมือดังกล่าวบริษัทฯ มองว่า เหมาะกับจังหวะที่ดีในช่วงจังหวะดอกเบี้ยขาขึ้น ที่ทำให้บริษัทจดทะเบียนหลายแห่งต้องแบกรับต้นทุนทางการเงินที่สูงขึ้น ส่งผลให้การใช้เครื่องมือทางการเงินอย่างหุ้นกู้แปลงสภาพแถมวอแรนท์ จึงเป็นอีกหนึ่งทางเลือกในการระดมทุนที่จะทำให้บริษัทจดทะเบียนมีต้นทุนทางการเงินที่ต่ำลง เมื่อเทียบกับการออกหุ้นกู้ปกติ และที่สำคัญเครื่องมือนี้จะทำให้บริษัทจดทะเบียนและนักลงทุน Win-Win ทั้ง 2 ฝ่าย บริษัทฯ จึงตั้งเป้าภายในระยะเวลา 3 ปี (2565 -2567) ที่จะสร้างมูลค่าตลาด CB ให้ได้มากกว่า 30,000 ล้านบาท และมุ่งสู่การเป็นบริษัทที่ปรึกษาทาการเงินทางเลือกใหม่ ให้กับบริษัทจดทะเบียนในการระดมทุน ให้เข้าถึงการลงทุนหุ้นกู้ให้กับนักลงทุนไทย
ด้าน นายธีระยุทธ ไทยธุระไพศาล ผู้จัดการใหญ่สายงานวาณิชธนกิจและตลาดทุน AA&amp;P กล่าวเสริมว่า บริษัทฯ มีจุดมุ่งหมายที่จะพัฒนาการให้บริการในด้านการเงินและการลงทุน เพื่อให้บริษัทฯ ก้าวสู่การเป็นผู้นำและผู้เชี่ยวชาญด้านนวัตกรรมทางการเงินของตลาดทุนไทยอย่างครบวงจร โดย AA&amp;P เป็นองค์กร คนรุ่นใหม่ เพื่อมุ่งมั่นให้ก้าวทันกับการเปลี่ยนแปลงของโลก บริษัทฯ จึงมุ่งสร้างสรรค์โปรดักส์ทางการเงินใหม่ๆให้กับตลาดทุนไทยอย่างต่อเนื่อง เพื่อตอบโจทย์การทำธุรกิจของลูกค้าให้ได้ในทุกรูปแบบ เนื่องจากบริษัทฯ ต้องการยกระดับบริการที่เป็นมากกว่าแค่ “ที่ปรึกษาทางการเงิน” ด้วยบริการจัดทำแผนกลยุทธ์ในตลาดทุน (Capital Market Strategy) ภายใต้ความร่วมมือ ในฐานะพาร์ทเนอร์คู่คิดทางการเงินกับบริษัทจดทะเบียน (Strategic Financial Partner) “เพราะเรามองลูกค้าเป็นหนึ่งในพาร์ทเนอร์ที่จะเติบโตร่วมไปกับเราเมื่อลูกค้าประสบความสำเร็จเราก็ย่อมประสบความสำเร็จตามไปด้วย”
อย่างไรก็ตามสำหรับปี 2566 บริษัทฯ มีแผนที่จะปรับโครงสร้างธุรกิจใหม่และดำเนินการขยายธุรกิจอื่นๆ ที่เกี่ยวข้องเพิ่มเติม เพื่อเตรียมความพร้อมในการเป็นผู้นำการให้บริการด้านนวัตกรรมทางการเงินของตลาดทุนไทยอย่างครบวงจร โดยปัจจุบัน บริษัทฯ อยู่ระหว่างการออกแบบและสร้างระบบนิเวศทางธุรกิจ (Ecosystems) ด้วยการให้บริการที่แตกต่าง และสามารถสร้างประสบการณ์ใหม่ที่ดีให้กับลูกค้าได้อย่างครบครัน  อาทิ การวางโครงสร้างการ  เข้าทำรายการที่ซับซ้อนให้กลายเป็นเรื่องที่เข้าใจง่ายขึ้น แก้ไขปัญหาให้กับลูกค้าได้ตรงจุดและรวดเร็วอย่างเหมาะสม รวมถึงการนำเทคโนโลยีใหม่ๆ เข้ามาเพิ่มความสะดวกสบายในการทำธุรกรรมในตลาดทุนให้กับลูกค้า เป็นต้น
“AA&amp;P เป็นบริษัทที่ปรึกษาทางการเงินที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย (ก.ล.ต.) โดยเราเป็นมากกว่าบริษัทที่ปรึกษาทางการเงินแต่เราเป็น “พาร์ทเนอร์” และ “เพื่อนคู่คิด” ทางการเงินให้ลูกค้า ที่พร้อมจะให้คำแนะนำทางการเงิน และสร้างทางเลือกด้านการเงินใหม่ๆ ให้ลูกค้าตัดสินใจได้ตรงจุดที่ดีที่สุด โดยมุ่งเดินหน้าแสวงหาโอกาสในการสร้างสรรค์นวัตกรรมเครื่องมือทางการเงินรูปแบบใหม่ๆเพื่อสนับสนุน “พันธกิจ” หรือ “Mission” ที่สำคัญของกลุ่ม AA&amp;P ในการร่วมผลักดันเศรษฐกิจของประเทศไทยให้เติบโตอย่างยั่งยืนต่อไป” นายธีระยุทธ กล่าว 